Къулъкъужын Ищхъэрэ Ренэсми щопсэу
Бахъсэн районым щыIэ ЗАГС-м и къудамэм мы гъэм и япэ мазихым граждан щытыкIэмкIэ акту 1233-рэ щатхащ. IэщIагъэлIхэм къызэрагъэлъагъуэмкIэ, ар гъэ кIуам елъытауэ куэдкIэ нэхъыбэ хъуащ.
ДыщэкI Жаннэ
Мы гъэм зэрыщIидзэрэ сабий 600 къалъхуащ. Абыхэм ящыщу 315-р щIалэ цIыкIущ, адрей 285-р хъыджэбзщ. Дамир, Алихъан, Имран, Амир, Ислъам, Ясминэ, Аделинэ, Самирэ цIэхэращ сабийхэм нэхъыбэрэ фIащыр.
ЦIэ къызэрымыкIуэ фIащащ Къулъкъужын Ищхъэрэ къыщалъхуа сабийм. Куэдым яфIэфIу зэплъа «Сумерки» кинофильмым и лIыхъужь нэхъыщ-хьэм и ролыр зыгъэзэщIам ипхъу Ренэсми и цIэр иджы зэрехьэ адыгэ хъыджэбз цIыкIум.
ЗэтIолъхуэныкъуэ къэзылъхуахэм я бжыгъэри нэхъ мащIэ хъуакъым — илъэс ныкъуэм къриубыдэу унагъуибгъум насып тIуащIэ къеуэлIащ.
ЗАГС-м и къудамэм и унафэщI ДыщэкI Жаннэ къызэрыджиIамкIэ, нэхъапэхэми хуэдэу Бахъсэн щIаналъэрщ Къэбэрдей-Балъкъэрым и сабий нэхъыбэр къыщалъхур.
Ди республикэм щыщ куэ-дым ахъшэ къалэжьын щхьэкIэ нэгъуэщI щIыпIэхэм зэрыкIуэм къыхэкIыу, зи унэцIэр зэзыхъуэкIхэм я бжыгъэм хохъуэ. УнэцIэм пыт кIэухыр пахыну хуейуэ зыкъэзыгъэлъагъуэхэ-ри мащIэкъым. Псалъэм папщIэ, Дышекова — Дышек.
Зэрышэхэмрэ зэбгъэдэкIыжхэмрэ я бжыгъэм зэхъуэкIыныгъэшхуэ иIэкъым, илъэс ныкъуэм къриубыдэу нэчыхьу 215-рэ ятхащ, унагъуэу къутэжам и бжыгъэр 104-рэ мэхъу.
ЛIэныгъэу щыIэри нэхъ ма-щIэ хъуащ. Япэхэми хуэдэу, цIыхубзхэм нэхърэ цIыхухъуу дунейм ехыжыр нэхъыбэщ. Зи гугъу тщIы пIалъэм къриубыдэу цIыхухъуу 156-рэ, цIыхубзу 130-рэ лIащ
Абазэ Лерэ.
